Sê totsiens vir Spur se gratis burgersArgieffoto Die restaurantgroep Spur het die afgelope week te midde van die herrie waarin hulle tans gewikkel is, aangekondig die spesiale burger-aanbieding op Maandae gaan binnekort gestaak word. Spur se uitvoerende hoof, Pierre van Tonder, het gesê dié besluit is geneem om die franchise bekostigbaar te hou. Maandae se spesiale burger-aanbieding sal na verwagting op 31 Maart tot ŉ einde kom. “Dit was ŉ baie moeilike besluit, maar op die ou end moet ons die bekostigbaarheid en kliënte se lojaliteit aan Spur in gedagte hou,” het van Tonder aan EWN gesê. “Ons strategie is baie duidelik: Ons het een of twee spesiale aanbiedings weggeneem om ons restaurante bekostigbaar te hou.” Sacha du Plessis, Spur se bemarkingshoof, het dié nuus Vrydag aan Maroela Media bevestig. Du Plessis wou nie nou kommentaar oor die besluit lewer nie, maar het wel gesê dat restaurantgroep beplan om binnekort nuwe spesiale aanbiedinge aan die publiek bekend te stel. Hy het verder gesê Spur sal waarskynlik in volgende week die jongste nuus bekend maak.